钦定古今图书集成/明伦汇编/官常典/第583卷 > 郭应聘
## 钦定古今图书集成/明伦汇编/官常典/第583卷 > 郭应聘

按《明外史》本传：“应聘，字君宾，莆田人。嘉靖二十九年
进士。授户部主事，历郎中，出为南宁知府，迁威茂兵
备副使，转广东参政。从提督吴桂芳平李垩元，别击
贼首张韶南、黄仕良等。迁广西按察使，历左右布政
使。隆庆四年，大破古田贼，斩获七千有奇。已，从巡抚殷正茂平古田，再进秩。正茂迁总督，遂擢应聘右副”
都御史代之。府江猺反，府江上起阳朔，下达昭平，亘
三百馀里。诸猺夹江居，怙险剽劫。成化正德间，都御
史韩雍、陈金讨平之。至是攻围荔浦、永安，劫知州杨
惟，执指挥胡潮。应聘会正茂闻于朝，大学士张居正
奏假便宜，寓书应聘曰：“炎荒瘴疠区，役数万众，不宜
淹留。速破其巢，则馀贼破胆。”应聘集土、汉兵六万，令
总兵官李锡进讨。未行，而怀远猺亦杀知县。马希武
反。应聘与正茂议，先征府江，三阅月悉定。乃檄锡讨
怀远。天大雨雪，无功而还。怀远，古牂牁，地界湖、贵、靖、
黎诸州，环郭皆徭，编氓处其外。嘉靖中，征之不克。知
县寄居府城，遥示羁縻而已。古田既复，猺慑兵威，愿
服属。希武始入其地，议筑城。董作过峻猺，遂乱，希武
见杀。及是师出无功，应聘益调诸路兵镇抚白杲、黄
土、大梅、青淇、狪獞，以孤贼势。而锡与诸将连破贼，斩
其魁，怀远乃下，事皆具《锡传》。初议行师，锡以阳朔金
宝岭贼近，欲先灭之。应聘曰：“君第往，吾自有处。”锡行
数日，应聘与按察使吴一介出不意袭杀其魁。比怀
远克复，阳朔亦定，乃分遣诸将门崇文、杨照、亦孔昭
等讨洛容、上油、边山五叛猺，悉平。神宗大悦，进兵部
右侍郎兼右副都御史，巡抚如故。万历二年召为户
部右侍郎。寻以忧归。八年起改兵部兼右佥都御史，
仍抚广西。时十寨初下，应聘与总督刘尧诲奏设三
镇隶宾州，以土巡检守之，而统于思恩参将，十寨遂
安。进右都御史兼兵部右侍郎，总督两广军务。前总
督殷正茂、陈瑞多受将吏金，应聘悉谢绝。逾年，召掌
南京都察院，以吴文华代。顷之，就拜兵部尚书，参赞
机务。久之，引疾归。应聘在广西，奏复陈献章、王守仁
祠。刘台谪戍浔州，为僦居供廪。饩殁，复赙敛，归其丧
像祀之。官南京，与海瑞敦俭素，士大夫不敢侈汰。归
七月，卒。赠太子少保，谥“襄靖。”